Røntgenbilleder, der forsvinder og billeder, der er helt forkerte - sådan har hverdagen været lige siden Sygehus Vendsyssel i Hjørring fik et nyt computersystem. Nu har lægerne fået nok og advarer om, at det kan få alvorlige konsekvenser for patienterne.

System med småfejl Hver gang der bliver taget et røntgenbillede på Sygehus Vendsyssel i Hjørring, bliver det gemt digitalt. Men systemet, det bliver gemt på, er fyldt med småfejl. - Det er møgirriterende, fordi der hver eneste dag er problemer, som vi bruger sekretærkraft på, siger ledende overlæge på Billeddiagnostik på Sygehus Vendsyssel i Hjørring, Carsten Conrad. 18 fejl på tre måneder Systemet til bearbejdning af røntgenbilleder hedder Easy Wizz. Over en periode på tre måneder indrapporterede personalet 18 såkaldte utilsigtede hændelser. Hændelserne er delt op i fem problemområder: - Billeder, der mangler - Billeder, der forsvinder - Billeder, der ikke kan gemmes eller flyttes - Billeder med forkert tekst - Søgning på billeder via CPR-nummer fungerer ikke optimalt Kan ikke kende forskel på højre og venstre Easy Wizz systemet har gjort mange arbejdsgange nemmere på afdelingen for Billeddiagnostik. Men personalet kæmper dagligt med tekniske problemer. Blandt andet med at skelne mellem, om det er en højre- eller en venstre hånd, som er blevet fotograferet. - Når billederne ikke er entydigt markeret, så kan man komme overordentlig meget i tvivl om, om det nu er den rigtige hånd, man har behandlet, siger Carsten Conrad. Lavt prioriteret Området står nemlig ikke øverst på prioriteringslisten. Region Nordjylland og producenten Medical Insight bruger i øjeblikket kræfter på at overholde ventetidsgarantien for Mammografiundersøgelser - så computersystemet i Hjørring må vente. - Det er da utilfredsstillende. Men så længe vi gør, hvad vi kan, kan vi ikke gøre mere. Den akutte mangel på it-arbejdskraft gør, at det er nogle meget hårde prioriteringer der gør, at vi må sige, at vi ikke kan løse det hele på én gang, siger it-direktør i Region Nordjylland, Dorte Stigaard. I mellemtiden frygter Carsten Conrad, at systemet vil føre til lægelige fejlskøn - som i sidste ende går ud over patienterne. - Sandsynligheden for, at det sker i det nye system, er større, end det var i det gamle, konkluderer Carsten Conrad.